作者：晁补之
词牌/韵律：上林春・一落萦

paragraphs: 天惜中秋，三夜淡云，占得今宵明月。
孟陬岁好，金风气爽，清时挺生贤哲。
相门出相，算锺庆、自应累叶。
乍归来，暂燕处，共仰赤松高辙。
想人生、会须自悦。
浮云事，笑里尊前休说。
旧有衮衣，公归未晚，千岁盛明时节。
命圭相印，看重赏、晋公勋业。
济生灵，共富寿，海山天阔。